Talba għar-rebħa Għanja. Salm ta' David. Sħiħa qalbi, o Alla ! Ħa ngħanni u ninseġ għanja: Qum, ruħ tiegħi, qum arpa u ċetra! Ħa nqajjem sbieħ il-jum! Infaħħrek, Mulej, fost il-popli, ngħannilek fost il-ġnus; għax m'ogħla s-smewwiet it-tjieba tiegħek, sas-sħab il-fedeltà tiegħek. Ogħla 'l fuq mis-smewwiet, o Alla! Uri l-glorja tiegħek fuq l-art kollha, biex ikunu meħlusa l-għeżież tiegħek; għinna bil-leminija tiegħek u weġibna! Tkellem Alla fis-santwarju tiegħu: "Ferħan nieħu b'sehmi lil Sikem, nagħmel oqsma mill-wied ta' Sukkot. Tiegħi hu Gilgħad, tiegħi Manassi, Efrajm hu l-elmu ta' rasi, u Ġuda x-xettru tiegħi. Mowab lenbija fejn ninħasel, fuq Edom inqiegħed il-qorq tiegħi, fuq Filistja nifraħ rebbieħ!" Min se jwassalni sal-belt bis-swar? Min se jeħodni sa Edom? Mhux int, o Alla, li warrabtna, u li m'għadekx toħroġ mal-eżerċti tagħna? Agħtina l-għajnuna kontra l-għadu; għax xejn ma tiswa l-għajnuna tal-bniedem. Bl-għajnuna ta' Alla nuru ħilitna; hu li jisħaq l-għedewwa tagħna.